KINNITATUD
Sisekaitseakadeemia
rektori 21.04.2017
käskkirjaga nr 1.1-2/37

SISEKAITSEAKADEEMIA PÄÄSTE JA POLITSEI VALDKONDADE KUTSE- JA RAKENDUSKÕRGHARIDUSÕPPE ÕPPEKAVADE ALUSEL ÕPPIVATE ÕPPURITE TOITLUSTAMISE JA TOITLUSTAMISE KULUDE HÜVITAMISE KORD

1. Reguleerimisala

1.1	Käesolev kord reguleerib Sisekaitseakadeemia (edaspidi akadeemia) pääste ja politsei valdkondade kutse- ja rakenduskõrgharidusõppe õppekavade alusel õppivate õpilaste ning üliõpilaste (edaspidi õppur) toitlustamise kulude hüvitamist ja toitlustamist akadeemia Kase tänava õppekompleksis, Paikusel asuvas politsei- ja piirivalvekolledži Paikuse koolis (edaspidi Paikuse kool) ning Väike-Maarjas asuvas päästekolledži päästekoolis (edaspidi päästekool).

1.2	Käesolevat korda rakendatakse politsei valdkonna rakenduskõrgharidusõppe õppekavade alusel õppivate õppurite suhtes, kes on vastu võetud alates 2011/2012. õppeaastast ning kelle õpingute kontaktõppe osakaal õppetöös on üle 45 protsendi õppekavas määratud õppe mahust.

1.3	Käesolevat korda rakendatakse alates 01.01.2014 pääste valdkonna rakenduskõrgharidusõppe õppekavade alusel õppivate õppurite suhtes, kelle õpingute kontaktõppe osakaal õppetöös on üle 45 protsendi õppekavas määratud õppe mahust.

1.4	Käesolevat korda rakendatakse pääste ning politsei valdkondade kutseõppe õppekavade alusel õppivate õppurite suhtes, kelle õpingute auditoorse ja praktilise töö osakaal õppetöös on üle 60 protsendi õppekavas määratud õppe mahust.

2. Toitlustamise korraldamine

2.1.	Õppurite toitlustamine korraldatakse tervisekaitse-, toiduohutus- ja hügieeninõuete kohaselt, järgides rahvatervise seaduse, toiduseaduse, nende seaduste alusel kehtestatud õigusaktide ja akadeemia õigusaktide nõudeid. Toitlustamisel arvestatakse elanikkonna üldisi toitumistavasid ja tervisliku toitumise põhimõtteid. Võimalusel arvestatakse ka usulistest või eetilistest põhjustest tingitud vajadusi.

2.2	Akadeemia tagab  õppurile tasuta toitlustamise või toitlustamise kulude hüvitamise rahas rektori kehtestatud toitlustamise päevanormi ulatuses. 

2.3	Pääste valdkondade kutse- ja rakenduskõrgharidusõppe õppekavade alusel õppivale õppurile tagatakse tasuta lõunasöök 3 euro väärtuses. Lõunasöögi õiguse kasutamata jätmisel või selle väiksemas osas kasutamisel, selle väärtust õppurile rahaliselt ei hüvitata. Pääste valdkondade kutse- ja rakenduskõrgharidusõppe õppekavade alusel õppivate õppuritele makstakse esmaspäevast-reedeni hommiku- ja õhtusöögi kulude hüvitist. Hüvitise suuruseks ühe päeva kohta on toitlustamise päevanormi ning lõunasöögi väärtuse vahe.

2.4	Õppureid toitlustatakse Kase tänava õppekompleksi, Paikuse kooli ja päästekooli sööklas või õppurile hüvitatakse käesoleva korra punktis 3 sätestatud tingimustel toitlustamise kulud päevanormi ulatuses rahas. Õppurite toitlustamise ajad avalikustatakse sööklas. 

2.5	Kase tänava, Paikuse kooli ja päästekooli sööklas koostatakse iga päeva kohta akadeemia poolt õppurile tasuta toitu käsitlev vähemalt nädalamenüü. Õppurile tasuta toitu käsitlev päevamenüü pannakse sööklasse õppuritele nähtavasse kohta.  

2.6	Menüüs peab toiduvalik olema vaheldusrikas. Toit peab olema tasakaalustatud, koguselt piisav ja maitselt õpilaste enamusele vastuvõetav. 

2.7	Kase tänava sööklas on hommikusöögi menüüs vähemalt üks põhiroog (puder või jogurt ja helbed või müsli ja piim vms); kohv või tee või piim või mahlajook; leib ja sai või võileib.
Lõunasöögi menüüs on vähemalt supp ja magustoit või praad ja toorsalat; leib, sai; piim või keefir või mahlajook.
Õhtusöögi menüüs vähemalt praad, toorsalat; jogurt või puuvili; leib, sai; piim või keefir või mahlajook.

2.8	Paikuse kooli ja päästekooli sööklas on hommikusöögi menüüs on vähemalt üks põhiroog (puder või salat või jogurt ja helbed või müsli vms); kohv, tee, piim, mahlajook; leib ja sai või võileivad. Lõunasöögi menüüs on vähemalt supp, praad, magustoit; leib, sai; piim, keefir, mahl või mahlajook; toorsalat. Õhtusöögi menüüs on vähemalt praad, toorsalat, magustoit või puuvili; leib, sai; piim, keefir või mahlajook.

3. Toitlustamise kulude hüvitamine rahas

3.1	Toitlustamise kulud hüvitatakse õppurile rahas:
1)	õppuri viibimisel praktikal;
2)	vajadusel (juhul, kui ei ole võimalik tagada toitlustamist) õppuri viibimisel ekskursioonidel, väljasõitudel;
3)	dieettoitu vajavale õppurile arsti ettekirjutusel;
4)	punktis 2.3 nimetatud juhul;
5)	erandkorras muudel põhjendatud juhtudel, kui see on vajalik akadeemia ülesannete täitmisele kaasaaitamiseks.

3.2	Toitlustamise kulude hüvitis arvutatakse lähtudes toitlustamise päevanormist:
1)	praktika korral iga praktikapäeva kohta, välja arvatud nädalavahetused ja riikliku pühad;
2)	ekskursioonide, väljasõitude korral iga ekskursiooni- või väljasõidupäeva kohta;
3)	dieedi korral arsti ettekirjutuse jooksul iga koolipäeva kohta, välja arvatud nädalavahetused ja riiklikud pühad;
4)	erandkorras muudel põhjendatud juhtudel lähtudes vastavalt kas õppuri koolipäeva arvestusest või, õppuri kaasamisel akadeemia ülesannete täitmisele õppetöö välisel ajal, kaasatud päevade arvestusest;
5)	käesoleva korra punktis 2.3 nimetatud juhul iga õppetöö päeva kohta, välja arvatud nädalavahetused ja riikliku pühad.
 
3.3	Toitlustamise kulude hüvitis makstakse akadeemia rektori käskkirja alusel õppuri või tema määratud muu isiku pangakontole ette:
1)	praktika ajal üks kord kuus;
2)	igakordselt enne ekskursiooni, väljasõitu;
3)	dieedi ajal üks kord kuus;
4)	erandkorras muudel põhjendatud juhtudel üks kord kuus;
5)	käesoleva korra punktis 2.3 nimetatud juhul üks kord kuus.

3.4	Toitlustamise kulude hüvitist ei maksta õppurile:
1)	koolivaheajal, väljaarvatud juhul, kui õppur kaasatakse akadeemia ülesannete täitmisele;
2)	riiklikel pühadel, väljaarvatud juhul, kui õppur kaasatakse akadeemia ülesannete täitmisele;
3)	haiguse ajal;
4)	akadeemilise puhkuse ajal.